ΥΔΔΤ 15.42.05

**ΕΙΣΗΓΗΤΙΚΗ ΕΚΘΕΣΗ**

**Ο περί Κρατικού Αρχείου (Σχέδια Υπηρεσίας)-Θέση Τεχνικού Κανονισμοί του 2022**

Σκοπός των εν λόγω Κανονισμών είναι η αναθεώρηση και ο εκσυγχρονισμός του Σχεδίου Υπηρεσίας της θέσης Τεχνικού στο Κρατικό Αρχείο. Συγκεκριμένα, στο τροποποιημένο Σχέδιο Υπηρεσίας της θέσης του Τεχνικού διαφοροποιήθηκαν τα καθήκοντα και οι ευθύνες της θέσης σε σχέση με την εποπτεία της εργασίας κατώτερου προσωπικού. Πρόσθετα, διαγράφηκε η παράγραφος που αναφέρει ότι ανάλογα με τα χρόνια υπηρεσίας και την πείρα του υπαλλήλου, αναμένεται από αυτόν να εκτελεί τα καθήκοντα του σε αυξημένο αριθμό ευθύνης και δύνανται να ανατεθούν σε αυτόν πιο υπεύθυνα καθήκοντα, μεταξύ των οποίων ο έλεγχος της εργασίας, η καθοδήγηση και η εκπαίδευση κατώτερου προσωπικού. Περαιτέρω στα απαιτούμενα προσόντα της θέσης του Τεχνικού διαγράφηκε η παράγραφος που αναφέρει ότι πείρα σχετική με τα καθήκοντα της θέσης ή/και στη φωτογραφική τέχνη θα αποτελεί πλεονέκτημα. Επίσης, προστέθηκε στα απαιτούμενα προσόντα η κατοχή διπλώματος αναγνωρισμένης Σχολής Μέσης Τεχνικής Εκπαίδευσης στην ειδικότητα των Ηλεκτρονικών Υπολογιστών ή της Ψηφιακής Τεχνολογίας ή των Γραφικών Τεχνών. Τέλος, αφαιρέθηκε από τα απαιτούμενα προσόντα, η πρόνοια για το δίπλωμα Ανώτερου Τεχνολογικού Ινστιτούτου.

Το Υπουργικό Συμβούλιο με την Απόφασή του, ημερομηνίας 4 Μαΐου 2022, ενέκρινε τους πιο πάνω Κανονισμούς και εξουσιοδότησε την Υπουργό Δικαιοσύνης και Δημοσίας Τάξεως να τους καταθέσει στη Βουλή των Αντιπροσώπων για ψήφιση.

ΥΠΟΥΡΓΕΙΟ ΔΙΚΑΙΟΣΥΝΗΣ ΚΑΙ ΔΗΜΟΣΙΑΣ ΤΑΞΕΩΣ

25 Μαΐου 2022